- FIKK IKKE GEHØR: Daværende politidirektør Ingelin Killengreen måtte diskutere stenging av Grubbegata mens en 14-åring hørte på. Foto: Helge Mikalsen, VG

Diskuterte topphemmelig regjeringssikkerhet med 14-åring tilstede

(VG Nett) Da daværende politidirektør Ingelin Killengreen kom til Oslo kommune for å diskutere regjeringskvartalet, hadde en av deltakerne med seg sønnen sin.

Oppdatert 20. oktober 2012

Artikkelen er over syv år gammel

Det kom frem i intervjuet Killengreen hadde med 22. juli-kommisjonen som ble offentliggjort i dag.

Der forteller den tidligere politidirektøren om prosessen rundt sikring av regjeringskvartalet, et arbeid som fortsatt ikke var ferdig 22. juli - og som gjorde at det var mulig for bombemannen å kjøre bilen helt frem til inngangen i regjeringsbygget.

Fikk ikke gehør

Et av tiltakene som ble diskutert var nettopp stengning av Grubbegata, der Breivik kjørte opp og parkerte bilen. Oslo kommune var skeptisk til dette, og Killengreen ble bedt om å være med på et møte med kommunen.

- Vi oppfattet det dit hen at det var vanskelig å nå frem, og at de ønsket en uniform eller to ned der med beskjed om at dette måtte gjennomføres, sa Killengreen til komiteen.

Hun tok med seg lederen for beredskapsavdelingen i Politidirektoratet, Oddbjørn Mjølhus. Ifølge den tidligere politidirektøren fikk de en lunken mottakelse på Rådhuset.

«Hun møtte en komite hvor lederen kom altfor sent og bare så vidt var innom, og hvor ett av medlemmene medbrakte en 14-årig sønn. Killengreen og Mjølhus ga uttrykk for at det ikke var hensiktsmessig å snakke om denne typen problemstillinger med en tenåring til stede, men uten å få gehør for det», står det i referatet.

VG Nett har tidligere skrevet at Bondevik-regjeringen ville stenge Grubbegata allerede i 2004. Aftenposten skrev i september at hemmelige kabler til regjeringens infrastruktur var grunnen til at gaten ikke ble stengt av, selv om alle papirer var i orden.

Stortingets kontroll - konstitusjonskomité har nå bedt om å få innsyn i all informasjon som har med Grubbegata å gjøre.

- Måtte gå i orden

Killengreen og Mjølhus ga i møtet overordnede beskrivelser av relevante forhold og vurderinger og benyttet presentasjonsplansjer som i forkant var nøye vurdert for at de ikke skulle overskride grensen for hva de kunne informere om.

Alle referatene kan leses på Riksarkivets nettsider

- Vi fremholdt med meget stor styrke at dette nå måtte gå i orden, forklarte Killengreen til kommisjonen.

Trodde de ville bli varslet

Fredag offentliggjorde Kulturdepartementet flere forklaringer som er gitt til 22. juli-kommisjonen.

Der kom det blant annet frem at Regjeringen trodde de ville bli varslet om terrorangrep

og at politimester Sissel Hammer mente de ville vært på Utøya tidligere dersom de hadde gjennomført aksjonen alene.

Publisert: 19.10.12 kl. 15:43 Oppdatert: 20.10.12 kl. 10:53